Taniqli adib Sa’dulla Siyoyev 82 yoshda vafot etdi

Taniqli yozuvchi Sa’dulla Siyoyev 2021-yilning 21-fevralida uzoq davom etgan kasallikdan so‘ng vafot etdi. U 82 yoshda edi.

Yozuvchi Sa’dulla Siyoyev 1939-yil 25-mayda Qozog‘istonning Turkiston shahri yaqinidagi Qarnoq qishlog‘ida dehqon oilasida tug‘ilgan. 1946—1956-yillarda Qarnoqdagi o‘rta maktabda, 1957—1962-yillarda Toshkent Davlat universitetida o‘qidi. O‘qishni muvaffaqiyatli tamomlagan adib dastlab Toshkent radiosida, keyinchalik respublika vaqtli matbuoti, “Mushtum” hajviy jurnalida ishladi.
So‘ng O‘zbekiston Yozuvchilar uyushmasining Adabiyot jamg‘armasiga rahbarlik qildi. Sa’dulla Siyoyev o‘z ijodini she’r yozishdan boshlagan. Uning dastlabki she’ri 1956-yilda matbuotda bosiladi. U she’rlar bilan bir qatorda “Qiz bolaning pandi” (1963), “Ming bir qiliq” (1964), “Charxpalak” (1965), “Uyimizga mehmon keldi” (1966) kabi hikoyalarini ham e’lon qildi. Bu hikoyalarida bugungi qishloq hayoti tasvirlangan.
Yozuvchining birinchi hikoyalar to‘plami “Qasam ichmagan yigit” 1970-yilda chop etildi. Bu to‘plamga uning lirik va hajviy hikoyalari kiritilgan. Shundan so‘ng S.Siyoyevning “Sadag‘ang ketay” (1972), “To‘ylar muborak” (1975), “Oy borib, omon keling” (1976), “Og‘ir vaznli janjalkash”, “Erkaklar uchun ertaklar” kabi hikoyalar to‘plamlari bosilib chiqqan. Ularda yozuvchi zamondoshlarining mehnat faoliyatini, xarakteri va insoniy his-tuyg‘ularini ardoqlaydi.
Keyingi yillarda uning qissa va hikoyalardan iborat “Yorug‘lik” (1986), “Beparvo bo‘lmoqchiman” (1990) kitoblari hamda “Avaz” (1987) romani o‘quvchilar hukmiga havola etildi. 1993-yilda uning “Yassaviyning so‘nggi safari” romanining birinchi kitobi, 1997-yilda esa “Haqiqat yo‘li” deb nomlangan ikkinchi kitobi chop qilindi. Bu kitoblarda Ahmad Yassaviy haqida hikoya qilinadi.
S.Siyoyev hikoyalari rus, qozoq, qirg‘iz, tojik tillariga tarjima qilingan. U M.Zoshchenko, L.Lench, A.Arkanov, G.Gorin kabi rus yozuvchilarining hikoyalarini o‘zbek tiliga tarjima qilgan.
Sa’dulla Siyoyev ssenariysi asosida suratga olingan “Bozor ko‘rmagan yigit” videofilmi tomoshabinlar e’tiborini qozongan.